Médiumok közti konvertálhatóság a Witcher-univerzumban
Az alapok megteremtése – avagy miből lesz a cserebogár?
Andzrej Sapkowski „Wiedźmin” (The Witcher) c. novellája 1986-ban jelent meg a lengyel Fantastyka magazinban és már ekkor nagy sikert könyvelhetett el, mind az olvasók, mind a kritikusok körében.
 Később az író három novelláskötetet és egy ötrészes regényciklust kreált ehhez a világhoz kapcsolódóan, melyek főszereplője Ríviai Geralt, a magyar fordításban vaják, azaz egy mutáns szörnyvadász, akit különböző főzetekkel és eljárásokkal genetikailag módosítva egyetlen célra hoztak létre és képeztek ki: a világban garázdálkodó szörnyetegek kiirtására. A regényekben a sorsa összefonódik Cirilla királylányéval, akit a Meglepetés Törvénye
 szerint neki ígértek. A lány az egyik északi királyság, Cintra trónjának örököse, az ősi (elf) vér hordozója továbbá erős mágikus forrás is, ezért kis túlzással a kontinens összes hatalmi tényezője rá akarja tenni a kezét, Geralt pedig tűzön-vízen át az ő megmentésére tör, hűséges társai és többé-kevésbé hű szerelme, a varázslónő Jennefer van Vengerberg segítségével.


Bár a nagyközönség közkeletűen minden kitalált világban játszódó művet a fantasy
 elnevezéssel illet, klasszikus irodalomelméleti szempontból a Vaják-könyvek Todorov megközelítése szerint a csodás műfajába tartoznak. A művek világában a valóságban tapasztaltakhoz képest más jellegű természeti törvények is érvényben vannak, amelyek révén sok esetben a természetfeletti természetessé válik.
 Azaz a világ lakói egyáltalán nem lepődnek meg, ha egy trollal találkoznak az erdőben, vagy ha valaki tüzet gyújt szerszámok nélkül a puszta kezével, bár a varázserővel nem rendelkezők többsége idegenkedik az effajta gyakorlattól, amely itt sem mindennapi. A mágiahasználatnak is megvannak a maga szabályai, és ha valamilyen történés ezeken túlmutat, az itt is kvázi csodának minősül, pl. az ún. Szférák Együttállása, amikor, több ezer évvel a történet kezdete előtt különböző párhuzamos dimenziók kereszteződtek, és ennek révén „szöktek át” különböző természetfeletti entitások és maga a mágia is a kontinensre. Még szorosabban nézve az instrumentális csodás
 alkategóriába sorolható, hiszen számtalan olyan, az adott technológiai feltételek, azaz gyakorlatilag középkori viszonyok mellett megvalósíthatatlan eszközzel találkozhatunk, melyek csak a mágia révén üzemelnek (teleportáló kristály, Witcher-medál, mágikus főzetek, mutagének, illúziók, stb.) Mondhatjuk tehát, hogy a varázslat a Witcher világának tudománya. Tudományos precizitással tanulmányozzák, művelik és tanítják.  A művek továbbá olyan aktuális társadalmi problémákat is felvetnek, mint pl. a környezetvédelem, a génmanipuláció (varázslónők saját szakállukra „nemesítik” a királyi vérvonalakat), vagy épp a rasszizmus kérdésköre. Ez utóbbi különösen hangsúlyos konfliktusa mind a könyveknek, mind a játéknak: a kontinensre jóval később érkezett emberek elnyomják és fokozatosan kiirtják az őshonos elfeket és törpöket, akik erre való ellenreakcióként terrorista-kommandókat hoznak létre és időnként rajtaütnek az emberi településeken, de az egyszerű vándorokon is. Sapkowski emellett a kelet-európai szláv és a germán mítoszvilágból is bőven merít, klasszikus meséket forgat ki és értelmez át, mint például a Szépség és a Szörnyeteg, vagy éppen Hófehérke története, és rendre felborítja a Tolkieni kliséket. Világa az utolsó szögig hiteles, a politikai csatározásoktól kezdve a kereskedelemmel bezárólag, utóbbi nem véletlen, hiszen az író közgazdászként végzett.

Stílusukat tekintve a könyvek a szépirodalom és a szórakoztató irodalom határán egyensúlyoznak: az író adott esetben nem ijed meg a trágár kifejezések alkalmazásától sem, de ezek sosem öncélúak, és kitűnően illenek az adott szituációba, emellett gyakran keserédes humor forrásai is.
 Karakterei többsége kellőképpen árnyalt, nincsenek tisztán fekete-fehér szereplők, tettek, szituációk és mindennek következménye van, mely sokszor az aktuális helyzetet tekintve előre megjósolhatatlan. Mindezeket a tényezőket bravúrosan átemelték a játékvilágba is, mint arra az alábbiakban ki fogok térni.
Transzmédia történetmondás és konvergencia-kultúra 
A továbbiakban Henry Jenkins nyomán röviden áttekintem, milyen folyamatokat takar a konvergencia fogalma jelen kontextusban, majd pedig hogy hogyan működik a Witcher-univerzumban a transzmédia-történetmondás.
Jenkins konvergencia alatt az eltérő platformok közti folyamatos információáramlást érti, valamint különböző médiaágak közti együttműködést, mely révén ezek sokkal inkább egymás szövetségesei lesznek az adott élménycsomag terjesztésében, mintsem egymás versenytársai.
 Fontos megjegyeznünk ugyanis, hogy a mai fogyasztó elsősorban élményekre vadászik,
 és ezek biztosítására kiváló egy szerteágazó és minél több platformon elérhető világ kialakítása, amelybe bárki több ponton is bekapcsolódhat, és megtalálhatja a maga számítását, legyen szó filmről, könyvről, képregényről, vagy akár az ezekhez kapcsolódó rajongói tárgyakról.
A Witcher esetében retrospektív transzmédiáról beszélhetünk, azaz a novellák és regények megjelenése idején még nem tervezték el előre, hogy adaptálni fogják a műveket, mind a sorozat, mind annak megvágott változata, a film, mind pedig a képregények és a játékok csak jóval az alap írásmű után keletkeztek. 
Fontos eleme a transzmédia-történetmondásnak, hogy a felépített világról szóló különböző információk szándékosan a médiumok közt szétszórva jelennek meg, tehát ahhoz, hogy az egész képet összerakhassuk, mindenfelől fel kell csipegetnünk a kirakós elemeit:
 a Witcher novellák nyomán készült egy lengyel képregény még a ’90-es években, de az tiszta adaptáció, mivel a két első novelláskötet történeteit vitte színre. Viszont a játékok nyomán újonnan kiadottak már beilleszthetők a transzmédia-történetmondás keretei közé. A játék kiadója, a CD Projekt két ágat is indított: az Egmont által kiadottak (Reason of State, Matters of Conscience) már a játék képi világát közvetítik és az utóbbi füzet annak egyik lehetséges történetszálát szövi tovább. A GOG.com-ról letöltött, regisztrált The Witcher 2 mellé ingyenesen jártak, továbbá IOS-re interaktív verziójuk is készült.
 A Dark Horse által jegyzett három történet (House of Glass, Fox Children, Killing Monsters) stílusában szintén a játékra hajaz, a House of Glass egy eredeti történet, a Fox Children pedig egy, Sapkowski legújabb még angolul sem elérhető novelláskötetéből (Season of Storms 2013) származó írásának adaptációja. A Killing Monsters a The Witcher 3 előrendelőinek járt és a program közvetlen előzményeit dolgozza fel.
Ezek mellett készült egy, a játék világán alapuló társasjáték (The Witcher Adventure Game), amely mind fizikai, mind digitális formában, tehát játékprogramként is elérhető. A játék során a történetek négy közismert szereplőjének bőrébe bújhatunk (Geralt, Triss, Zoltan Chivay, Dandelion), akik különböző képességekkel bírnak. Táblaként a világ térképe szolgál, a küldetéseket kártyák formájában kapjuk meg, a harc is kártyákkal és kockadobással folyik. Akinek a leghamarabb sikerül teljesítenie a felvett küldetéseit, az nyer.
A forgalmazók nagy hangsúlyt fektetnek tehát mind a horizontális, vagyis a nagy tömegeknek szóló mind pedig a vertikális terjeszthetőségre, amely módon a rajongók juthatnak többletinformációkhoz, például különböző tematikus weboldalak böngészésével, vagy a játékon belüli könyvek elolvasásával, melyek általában pár oldalas leírásokat tartalmaznak a világ szereplőiről, szörnyeiről, helyszíneiről vagy történetének fontos eseményeiről. 
Fontos, és már a participációs kultúra területére nyúlik át, hogy a fejlesztők a rajongóknak is teret engednek, hiszen érdekük, hogy a franchise híre minél több emberhez jusson el.
 Ennek ékes példája, hogy a The Witcher Enhanced Edition Director’s Cut verziójába beépítették a legjobbnak ítélt rajongói modokat, tehát ezzel a lépéssel legitimálták, kanonizálták őket. Az ambiciózus fejlesztők szeme előtt egyébként nem kisebb cél lebeg, mint hogy a Witchert popkultúra szerves részévé tegyék, olyanná, mint a Star Wars vagy a Gyűrűk Ura.

Élet a papíron és az üveghegyen túl
Az alábbiakban megvizsgálom, hogyan sikerült átültetni a Sapkowski által teremtett környezetet és atmoszférát a játékok és filmek világába. Utóbbira a terjedelmi korlátok, és csúfos kritikai bukása miatt csak említés szintjén térek ki.

A számítógépes játékokról való tudományos párbeszéd napjainkig rengeteg fejtörést okoz a téma kutatóinak. Jelenleg nem állnak készen még sem a legcélszerűbb módszerek, sem a megfelelő formanyelv ahhoz, hogy minden esetben egyértelműen nevükön nevezzük, és helyükre tegyük a kérdéses dolgokat,
 abban viszont minden teoretikus egyetért, hogy ami a leginkább megkülönbözteti a játékokat bármely más médiumtól, az az interaktivitás: a játékos a program adta meghatározott és limitált keretek között, főleg egy ilyen nyílt világú játék esetében bizonyos mértékig rendezője is a saját kalandjának. Különböző választási lehetőségek állnak előtte mind a párbeszédek során, mind annak tekintetében, hogy melyik helyszínen, mikor, mit, hogyan oldjon meg. A játék tehát egy összetett folyamat és nincsen fix mondanivalója, nem lehetséges csupán egyfajta értelmezése.
 Tevékenység,
 mely során a felhasználó interakcióba lép az interfészen
 keresztül egyrészt a programmal, azon belül pedig az általa biztosított világgal.
A Witcher narratívája evokatív, mert egy már meglévő világra támaszkodik. 
A játéksorozat nem adaptáció, csupán kölcsönzés gyümölcse, mert önálló, a könyvekben történtek ismerete nélkül is élvezhető sztorivonalat kínál. Mindazonáltal a novellák és regények szereplőit hitelesen ültették át digitális formába, mind jellemüket, mind lehetséges szerepüket tekintve, tehát gyakorlatilag mindenki ott folytatja, ahol könyvekben abbahagyta. Lényegtelen változtatásokat hajtottak csupán végre, pl. a ruházatukat másként ábrázolják, mint ahogy a leírásukban szerepel, illetve Geralt lehetséges szerelme az első részben nem Jennefer, hanem egy másik varázslónő Triss, de ez is érthető, mivel a játék szerint a főhős amnéziában szenved. A Witcher-trilógia az utolsó regény után játszódik. A könyvek és a játék idővonala is némileg eltér, de egyáltalán nem zavaró mértékben. Az írásokból visszatérő cselekményelemek is feltűnnek, van, hogy egy történetszál szinte egy az egyben megismétlődik, például az első részben Adda hercegnő átkának megtörése, melyet Geralt már korábban végrehajtott egy novellában. A királylány ugyanis incesztusból született, ennek tetejébe még átokkal is sújtották, minek következtében minden éjjel vérszomjas strigává változik, és emberekre vadászik a városban. A játékban újra megátkozzák, s Geralt számára adott a lehetőség az ismételt átoktörésre, mely nehéz feladat, vagy a bestia megölésére, ami valamivel könnyebb, de nem túl empatikus megoldás. A Witcher III kerettörténete pedig ismét az északi királyságok Nilfgaarddal vívott háborúja, mely alapkonfliktus az összes regényen átívelt, majd az utolsó kötetben meg is oldódott.
Ahogy a szerepjátékok esetében általában, úgy itt is egymást váltogatják az interaktív és a narratív elemek. A Witcher széria irodalmi gyökereit büszkén vállalja, így narrátorral is találkozhatunk benne, de csak bizonyos pontokon: a főmenü előtt, a játék elején és végén, továbbá a harmadik részben a játékállások betöltése közben. Továbbá egyes kulcshelyekre érve animációk zajlanak le, melyek a cselekményt gördítik tovább, ugyanakkor ezen átvezetők feloldásához sok interaktív lépésen, feladatok megoldásán keresztül vezet az út. Míg egy könyv általánosan nem kínál eltérő történetszálakat (kivéve a Kaland, Játék, Kockázat és egyéb szerepjáték-könyveket) és választható küldetéseket, ez a játéknak szubsztanciális eleme. A játékoson múlik, mit és mennyit fedez fel a rendelkezésére álló környezetből, hogyan hasznosítja a kalandja során megszerzett tárgyakat, hogyan fejleszti a karakterét a szintlépések során, hiszen a küldetésekért kapott tapasztalati pontok segítségével erre is lehetősége nyílik. Manovich azt is kijeleni, hogy a számítógépes játékok az elbeszélés ősi formáihoz nyúlnak vissza, ahol a cselekményt a főhős térbeli mozgása viszi előre. 

Nagyon fontos, az előbbiekből fakadó különbség továbbá, hogy a játékokban egyetlen szereplő helyzetébe élhetjük bele magunkat igazán, hiszen őt irányítjuk. Geralt a nézőpontkarakterünk.
 Ebből fakadóan korántsem érezzük őt az események által oly mértékben kiszolgáltatottnak, mint a könyvekben, hiszen itt befolyásunk van az ő, és rajta keresztül az egész játékvilág sorsára is. A cselekmény a programokban egy szálon fut, kivéve a harmadik rész néhány visszaemlékező jelenetét, mely egy másik szereplő szemszögéből játszódik, míg a regény térben-időben gyakran ugrik, és a különböző helyeken szőtt intrikák logikai hálója csak fokozatosan áll össze az olvasó fejében. A játékmenet viszont szükségszerűen időbeli konvergenciához vezet, azaz a játékvilág és a játékos ideje összeolvad, amikor cselekszünk.

Jesper Juul tanulmánya végén velősen összefoglalja a két médium összehasonlíthatóságának kérdéskörét: „a játékok es a narratívák néhány szerkezetbeli vonása közös. Mindazonáltal rá kívánok mutatni arra, hogy: 1) játékok és történetek valójában nem fordíthatók le egymásra úgy, ahogy a regények és a filmek; 2) kibékíthetetlen ellentét van az interaktivitás mostja es a narratíva múltbelisége vagy „előzetessége” között, mert nem lehet részünk narrációban és interaktivitásban egyazon időben, hiszen nem létezik folyamatosan interaktív történet; 3) az olvasó es a történet közti kapcsolat, valamint a játékos és a játék közti kapcsolat teljességgel különböző természetű – a játékos egy olyan határterületen, szürkületi zónában tartózkodik, ahol egyszerre a játékon kívül álló empirikus szubjektum es egy, a játékon belüli szerepkör betöltője.”

A játék tehát más szempontból állít minket kihívás elé, mint az írásos művek. Mechanikailag nagyon fontos eleme a harc, hiszen Geralt felbérelhető szörnyvadász, aki számára rengeteg megbízás akad a háború és viszályok dúlta, temetetlen halottaktól hemzsegő és erős indulatoktól fűtött tájakon. A harcrendszer a játékos reflexeire támaszkodik elsősorban, de a bestiáriumban (a menüből elérhető szörnylexikon) megnézhetjük azt is, melyik lénynek mik a gyenge pontjai. Geralt képes főzeteket, olajokat és bombákat is gyártani, melyek megfelelően alkalmazva effektíven növelhetik egy-egy csata sikerességét. Fontos, hogy egy játék jutalmazó és kihívást jelentő legyen egyszerre.

Plusz időtöltésként feltűnik sok játék a játékban-elem: Az első két részben a kockázás, verekedés, vagy ivójátékok a kocsmák környékén, a harmadik részben a gwent (kártyázás), vagy a lóversenyzés. 
Technikai megvalósításában is mindegyik rész megfelelt a megjelenésük idején elvárható színvonalnak. A harmadik rész grafikája szinte valósághű, bár egyes időjárási elemeket, például a naplementét erősen eltúloztak, bizonyára a hangulatkeltés kedvéért. Zenéje díjakat is nyert, nagyon atmoszférikus, és dinamikusan változik attól függően, hol jár és mit tesz éppen a játékos.

A videojáték tehát szükségszerűen intermediális műfaj.
 A legsikeresebbek gyakran minden előzőleg létező médiából annak legjavát válogatják ki és keltik életre digitális formakincsükkel, eddig soha nem látott formában: az irodalomtól kölcsönzik a narratívát, a csavaros történetet, karakterépítést és elbeszélői hangot, ezt filmes elemekkel tálalják, művészi megvalósításban, az interaktivitás okozta relatív szabadsággal megkoronázva.
Sapkowski történetei alapján egy tizenhárom részes lengyel sorozat is elkészült 2002-ben, melyet megvágtak és még az eredeti kiadása előtt egy kétórás filmet mutattak be belőle 2001-ben, amely nagyon nagyot bukott, és amelyet az író is csak egy nagyon rövid trágár szóval tudott volna jellemezni állítása szerint, így aztán inkább nem nyilatkozott róla.
 
Összefoglalás
Úgy gondolom, az előzőekben sikerült bizonyítanom, hogy a három különféle médium, a könyv, a film és a játék egy világon belül is remekül megfér egymással. Mindegyiknek más az erőssége. A regény a legintellektuálisabb műfaj, alkalmas filozófiai eszmefuttatásokra valamint hosszadalmas társadalmi-pszichológiai problémák boncolgatására, és a maga módján ezekre lehetséges megoldást is kínálhat. A film elsősorban emocionális, az érzelmeinkre hat és álomszerű eszközökkel egészen más történetmesélési struktúrát tesz lehetővé. A zene, a különböző vágások, kis-és nagytotálok mind ezt a célt szolgálják, azaz az eseményekkel való sodródást, a néző minél erősebb beleélését. A játék legfontosabb erénye az interaktivitása. Aktív szereplők vagyunk egy világban, melyet a maga komplexitásában tapasztalhatunk meg. Úgy gondolom, hogy a Witcher-univerzumban nagyon jól működik a konvergencia és az intermedialitás, és maradandó élményekkel gazdagodik az, aki úgy dönt, közelebbről is megismerkedik ezzel a mostanra kellően elmélyült, morális kérdéseket is boncolgató, egyszerre szatirikus, kegyetlen, mégis gyönyörű világgal.
Babos Orsolya

� Ennek értelmében ha valaki megmenti más életét, cserébe joga van olyasmit kérni tőle, amivel az illető rendelkezik, csak még nem tud róla. (Általában születendő/újszülött gyermek.) Vagy arra tarthat igényt, aki/ami a hazatérőt elsőként köszönti.


� Más nézőpont szerint Lin Carter a fantasyt műfajnak (genre) tartja, és ide sorol minden olyan művet, mely a szerző saját világában játszódik. Ld.: Galuska László, Feleky Mirkó: Typhologica Phantastica. A fantasztikum rendszertana I. rész. In: Könyv és Nevelés XVII. évfolyam, 2015/3.

